Molopomotte se kokonne verstop beeste | Landbou
Molopomotte se kokonne verstop beeste
My plaas is in die Noordwesprovinsie, 150 km vanaf Vryburg, in die die Kalahari. Onlangs het van die jong verse begin lê en na 'n paar dae gevrek. Die groot pens was gevul met 'n veselagtige groeisel wat lyk asof die bees 'n tou of 'n net ingesluk het. Die hele pens was daarmee gevul. Spekulasie hier rond is dat dit een of ander onverteerbare rankplant is. Is daar enige raad want die diere kry 'n boepens, teer uit en vrek. Van my mede boere het al meer as 10 verse verloor.
Die verstopping word veroorsaak deur die inname van Molopomotte se kokonne (Gonometa postica). Hierdie motte kom voor op die Swarthaak en die Kameeldoring ( Acacia erioloba). Daar is ook 'n ander mot Gonometa rufobrunnea wat in die mopaniegordel in die Soutpansberg se bosveld voorkom en wie se kokonne ook probleme veroorsaak.
Daar word vermoed dat kalwers wat gespeen word die kokonne uit nuuskierigheid inneem. Die kokonne word geparasiteer, droog uit en val uit die bome op die grond. Die sydraadjies van die kokonne koek met die inhoud van die rumen en kan tot 'n veselagtigenat massa van tot 37 kg vergroot. Dit blyk dat so 'n massa nie verteer kan word nie.
Die enigste manier om so 'n dier se lewe te red, is om die massa deur 'n operasie (rumenotomie) deur u veearts te laat verwyder.
Vir foto's hoe die mot en ruspe lyk, gaan na die volgende webadres:
Dr.Neil Fourie, persoonlike mededeling
Kellerman, T.S, Coetzer, J.A.W, Naude, T.W andBotha, C..2005. Plant Poisonings and Mycotoxicosis of Livestock in Southern Africa. Oxford University Press.